
УВАЖАЕМИ ДАМИ И ГОСПОДА,
Средата за сигурност значително се промени и тенденциите са към непрекъснато усложняване. Задълбочава се нестабилността в глобален и регионален мащаб, вследствие на което възникват нови конфликти по южните и югоизточните граници на Европейския съюз и НАТО. Изправихме се пред най-сериозното влошаване на отношенията между Русия и западните държави след края на Студената война. Предстои ни справяне с предизвикателствата на демографската промяна в рамките на ЕС, обусловена от застаряването на населението и огромния брой мигранти. В момента сме свидетели на един нехомогенен и дестабилизиран Европейски съюз, още повече след резултатите от референдума във Великобритания за излизане на страната от Европейския съюз.
Не можем да не отбележим и възникващата глобална криза, определена от процесите в света, свързани с неравномерното разпределение на ресурсите на планетата и необходимостта от промяната на парадигмата за съвместното съществуване на човечеството.  
В сложните условия на съществуване на нашето общество, заплахите за сигурността станаха многопластови и добиха съдържанието на хибридни заплахи. Те са свързани с използване на различни средства като пропаганда, дезинформация, кибер-атаки, използване на организираната престъпност, икономически и политически натиск. Всички те водят до дестабилизиране на социално-политическите и икономическите компоненти на обществото ни. Това са нови елементи на средата за сигурност, които не са отразени в достатъчна степен или липсват в Стратегията за национална сигурност. Това обуславя необходимостта от периодични прегледи и осъвременяване на стратегическите документи в областта на сигурността.
Правителството предприе редица стратегически и оперативни действия за противодействие на основните заплахи за националната сигурност. 
Приета бе Стратегия за противодействие на радикализацията и тероризма и план за нейното изпълнение. 
Разработен е и е приет национален план за противодействие на тероризма. Планът бе проверен в условията на пълномащабно учение, проведено през м. март тази година.
Създадена беше организация за изготвяне на планове за противодействие на тероризма от всички компетентни министерства и ведомства, както и от областите и общините. Стратегическите обекти и обектите с масово пребиваване на хора разработиха конкретни мерки за противодействие на тероризма. Към момента всички тези планове са разработени и съгласувани с МВР и ДАНС, като с това се създаде система от мерки, които гарантират по-добро реагиране и координация при противодействието и овладяването на последствията от тероризъм.
Разработен е проект на закон за противодействие на тероризма, чието обществено обсъждане приключи и той ще бъде внесен в Народното събрание.
Изготвени са проекти на Национални стратегии за Кибер сигурност „Кибер устойчива България 2020“  и за противодействие на хибридния модел за водене на война. 
Всички тези стъпки на базата на приетия Закон за функциониране на системата за национална сигурност са последователни действия, водещи към изграждане на интегрирана система за сигурност в Р България.
Анализът на съвременните заплахи за сигурността в условията на динамичност и комплексност извежда като неефективно изграждането на системи за сигурност, базирани на конкретна заплаха. Пред нас стои предизвикателството да изградим една модерна, интегрирана национална система за сигурност, която да осигури високо ниво на координираност в сектора, ефективно използване на ресурсите и способностите на отделните елементи на системата. Тя трябва да осигурява не само своевременен и адекватен отговор на съвременните заплахи, но и да бъде разпознаваема като солидна, ефективна и трудно преодолима от външни опити за намеса. Целесъобразно е създаването на интегриран модел система за сигурност с отделни специфични фокусни точки за изграждане на способности за реагиране на конкретни заплахи. Тя трябва да се основава на следните принципи: интегрирани информационни системи, високо ниво на подготовка на експертите и развитие на специфична експертиза, обединяване на органи и структури за управление, изграждане на национален експертен и научен съвет и приемане на единни стандарти за подготовка и обучение в сектора „Сигурност“.
Интегрираните информационни системи са изключително важни за добрата координация, обмена на информация и бързата реакция при възникване на кризи. Те трябва да осигурят непрекъсваемост на комуникацията, достъпност, своевременност и защита на информацията.
Високото ниво на подготовка на експертите и развитието на специфична експертиза у тях са фактор за коректно и своевременно анализиране на рисковете и заплахите в средата и предоставянето на експертни становища от най-високо ниво.
Целесъобразно е да се върви в посока обединение на органи и структури за управление при възникване на кризи от всякакъв характер. Това на практика ще доведе до интегриране на системите за сигурност, ще увеличи ефективността, координацията и оперативната съвместимост.
Считам, че е необходимо създаване на Съвет, съставен от утвърдени експерти от компетентните министерства и ведомства, експерти в областта на радикализацията и тероризма, както и утвърдени учени, който периодично да прави оценка на рисковете и заплахите пред сигурността на страната ни и да дава препоръки за предприемане на необходимите мерки. 
И на последно място, но не по важност, искам да посоча и необходимостта от приемане на единни стандарти за подготовка и обучение в сектора „Сигурност“. Тези стандарти ще помогнат за постигане на еднакви базови знания и способности на служителите, работещи във всеки един от елементите на системата и за уеднаквяване на разбиранията относно терминологията, процедурите и процесите като цяло.
Следва да се обмисли много задълбочено и въпроса по създаване на Национален център за подготовка в областта на сигурността. Целта е единно обучение на органите на изпълнителната власт и експерти от министерства, ведомства, области, общини и обекти от критичната инфраструктура по въпросите на противодействието на тероризма. Този проблем беше дефиниран от експертите на МВР при изготвянето на областните и общински планове за противодействие на тероризма.  
В заключение, искам отново да подчертая, че днес пред нас стои предизвикателството да създадем една интегрирана система за сигурност, която да повиши ефективността и способностите на структурите в страната ни, и да гарантира адекватна защита на гражданите и демократичните институции. По този начин България ще се утвърди като партньор, на когото може да се разчита, като ще се възвърне и доверието на българския гражданин в системата за сигурност.
Темата на кръглата маса е изключително актуална и вярвам, че днес ще се проведе ползотворна дискусия, в резултат на която ще достигнем до конкретни изводи и предложения. 

